*Hervay Gizella*

**Tréfás mese**

Kobak, mondd utánam:

Fafejűnek volt egy fakutyája,

Gumiembernek egy gumikutyája.

Fafejű egy fához kötötte fakutyáját.

Gumiember egy gumifához kötötte gumikutyáját.

Fafejű meglátta a gumikutyát,

Gumiember meglátta a fakutyát.

– Kutyagumi az orrodra, Gumikutya! – mondta Fafejű a gumikutyának.

– A kutyafáját ennek a fakutyának! – mondta Gumiember a fakutyának.

– Kutyagumi az orrodra! – mondta Fafejű a Gumiembernek.

– A kutyafáját ennek a Fafejűnek! – mondta Gumiember a Fafejűnek.

– Kutyagumi! – mondta Fafejű Gumiembernek.

– Fafejű! – mondta Gumiember Fafejűnek.

– Kutyagumi! – mondta a fakutya.

– Fafejű! – mondta a gumikutya.

A kutyafáját!